U-I-176/02
Natisni
Opravilna št.:
U-I-176/02
Datum odločitve:
10. 7. 2002
Objavljeno:
OdlUS XI, 159
ECLI:
ECLI:SI:USRS:2002:U.I.176.02
Akt:
Zakon o obveznem pošiljanju tiskov (Uradni list SRS, št. 55/72 in 42/86) (ZOPT), 1. čl.
Izrek:
Pobuda za začetek postopka za oceno ustavnosti 1. člena Zakona o obveznem pošiljanju tiskov (Uradni list SRS, št. 55/72 in 42/86) se zavrže.
Evidenčni stavek:
Ker pobudnik za izpodbijanje predpisa nima pravnega interesa, je Ustavno sodišče pobudo zavrglo.
Geslo:
Pravni interes (kot procesna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba Piano, Jože Piano, s. p., Ljubljana
Datum vloge:
3. 4. 2002
Vrsta odločitve:
sklep
Vrsta rešitve:
zavrženje
Dokument:
US21600
Dokument v PDF obliki:
U-I-176-02.pdf
118 KB
Prenesite datoteko
U-I-176/02
10. 7. 2002
SKLEP
Ustavno sodišče je v postopku za preizkus pobude samostojnega podjetnika družba Piano, Jože Piano, s.p., Ljubljana, na seji dne 10. julija 2002
sklenilo:
Pobuda za začetek postopka za oceno ustavnosti 1. člena Zakona o obveznem pošiljanju tiskov (Uradni list SRS, št. 55/72 in 42/86) se zavrže.
Obrazložitev
1. Pobudnik izpodbija 1. člen Zakona o obveznem pošiljanju tiskov (v nadaljevanju ZOPT) ker naj bi bil v nasprotju s 33., s 60., s 67. in z 69. členom Ustave. Pobudnik meni, da izpodbijani člen za založnika predstavlja razlastitev brez pravice do odškodnine. S tem naj bi bili založniki postavljeni v podrejeni položaj napram lastnikom nepremičnin, zaradi razlastitve pa založniki ne morejo polno izvrševati gospodarske funkcije lastnine.
2. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) določa, da pobudnik izkazuje pravni interes za vložitev pobude, če predpis ali splošni akt za izvrševanje javnih pooblastil, katerega oceno predlaga pobudnik, neposredno posega v njegove pravice, pravne interese oziroma pravni položaj. Po ustaljeni sodni praksi Ustavnega sodišča (tako npr. v sklepih št. U-I-198/99 z dne 13. 4. 2000, OdlUS IX, 88 in št. U-I-423/98 z dne 4. 2. 1999, OdlUS VIII, 25) mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega pravnega položaja.
3. Pobudnik izpodbija 1. člen ZOPT, ki določa obveznost tiskarja, da brezplačno dostavi 16 izvodov knjig Narodni in univerzitetni knjižnici. Po 11. členu ZOPT je zavezanec za oddajo, poleg tiskarja kot primarnega zavezanca, tudi založnik, če gre za uradno publikacijo. Kot uradno publikacijo se tako poleg Uradnega lista Republike Slovenije, v katerem se objavljajo državni predpisi in drugi akti, kadar je z zakonom ali drugim predpisom tako določeno (1. člen Zakona o Uradnem listu Republike Slovenije, Uradni list RS, št. 57/96), štejejo tudi uradna glasila lokalnih skupnosti. Po drugem odstavku 12. člena ZOPT je založnik zavezan k oddaji tiskov, če gre za tisk zaupne narave, po 6. členu ZOPT pa tudi v primeru, če je bil tisk izdelan izven območja Republike Slovenije. Iz navedb v pobudi izhaja, da pobudnik vlaga pobudo kot založnik in kot avtor. Ker pobudnik ni navedel primera, da tiska zunaj območja Republike Slovenije oziroma da se ukvarja s tiskom ki je uradne ali zaupne narave, ni izkazal, da so po izpodbijani zakonski določbi bile prizadete njegove pravice oziroma pravni položaj. Zgolj splošno zatrjevano nestrinjanje s pravno ureditvijo pa ne zadošča za izkazanost pravnega interesa. Ker pobuda ni bila podpisana in iz nje tudi ni bilo razvidno, ali pobudnik vlaga pobudo v lastnem imenu ali tudi v imenu podpisnikov peticije "S knjigo za policentrični razvoj Slovenije", je bil pobudnik pozvan k dopolnitvi pobude. Hkrati je Ustavno sodišče pobudnika pozvalo, da utemelji svoj pravni interes za vložitev pobude.
4. Pobudnik je po pozivu Ustavnega sodišča dne 7. 6. 2002 poslal dopolnitev pobude, vendar pa tudi v dopolnitvi ni utemeljil svojega pravnega interesa, zato je Ustavno sodišče pobudo zavrglo. Pri tem Ustavno sodišče dodaja, da zgolj ekonomski interes za vložitev pobude ne zadostuje, niti ga pobudnik ne izkazuje glede na zatrjevano neskladnost z Ustavo.
5. Ustavno sodišče je sprejelo ta sklep na podlagi 25. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam-Lukić ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
P r e d s e d n i c a
dr. Dragica Wedam-Lukić